Ich, Hanns Ruͦdolff von Wessenberg, vergich und tuͤn kunt menglichem mit disem brieve, daz ich durch mins nutzes und notduft willn̄,
merren schaden hie mitte ze vˀsehende, recht und redelich fùr mich und min erben und nachkōmen, die ich hartzuͦ vesteclich vˀbinde, vˀkoufft habe ✳
in alle wege und wise, so dirre kouff kreftig ist und sin sol ✳ nù und ze kùnftigen zyten, und gib also ze kouffen fùr mich und die als davor
eins rechten, ewigen, unwiderruͤffelichn̄ kouffes dem ersamen hˀn Hannsen Knonoͤwer, einem priester von Brugk, der ouch disen kouff uffgenōmen und getaͤn hat in nāmen sin selbs und aller siner erben und nachkōmen, ✳ drie mùtt kernen geltz uff und abe minē eigenen hofe, gelegē
ze Hottwile, ist genant Lùtoltz Hofe und giltet jerlichs acht mutt kernen und zwene mùt habern. dieselben drie mutt kernen man im
und sinen erben und nachkomen jerlichs vor allen zinsen und vorabe weren und gen Brugk in sinen gewalt und gehalt nach zinses recht ✳
uff sant Martis tag antwurten sol ✳ von dem egeschriben hofe und aller siner zuͤgehoͤrde, es sie hus, hofe, acker, matten, holtz, velde, wūne
und weide, wasser, wasserrunsen, zinsen, nùtzen, frùchten, grund und graͤd und wz datzuͤ begriffen ist, ✳ nachdem sin vordern des von
minem lieben vatter, seligen, Eglin von Wessenberg, einen kouffbriefe harūmb hattent, ✳ des data stuͤnd, dz er geben was uff den zehenden
tag des monatz meyen, da man zalte von gottes geburte viertzehenhundert und eilff jare, ✳ by denselben rechtungen ich in und sin erben
bliben wil lassen glicher wise, als ob dirre briefe und kouff dasselbe alter begriffe und innhette ungevarlich. und ist dirre kouff gebn̄
und beschehen umb viertzig und zwen guldin, Rinscher und guͤter und vollen swerer an gewicht, dieselbn̄ guldin ouch zem teil vormals
minem vatter, seligen, und zem teil mir yetz worden und in barem gelt bezalt und ouch in minen nutz und notdurft kōmen sint, ✳ des ich offenlich
bekenne an disem brieve. harūmb so habe ich mich entzigen und entzihe mich wissenlich in craft disz briefes fùr mich und alle min
erbn̄ und nachkōmen aller rechten, vorderungen und ansprachn̄, so ich hette haben konnde oder moͤhte nu oder ze kùnftigen zyten ✳
an die vorgeschribn̄ drie mùt kernen geltz, und bewer si dem egedachten hˀn Johannsen Knonower und sinen erben und setze si incraft
dis briefs der in nutzlich, ruͤwig gewere und erloub inen, dieselben drie mutt kernen hinnanfùr ewenclich inzenēmen, ze nutzen,
ze niessen und ze habn̄ und damitte ze tuͤnde und zelassende als mit anderm irem eigenen guͤt, ✳ von mir und minen erbn̄ gentzlich ungesumpt und ungeirret, als inen den̄ fuͤglich ist und nach zinses recht, ✳ und globe inen ouch, dis kouffes recht wˀschaft zetuͤnde fùr eigen
gegen menglich, ingericht und uszwendig gerichtes, wo und wen̄ si des wˀschaft bedurffent ungevarlich, und ouch disen kouff un̄ briefe
und alles, dz haran geschribn̄ staͤt, fùr mich und min erbn̄ steͣte, veste und unvˀbrochenlich ze haltende und dawider niemer zetuͤnde, ze
kōmende noch zewˀbende mit gerichte noch recht ✳ odˀ one gericht, mit eigenem gewalt noch sust indehein wise, ✳ wand ich mich des alles
und ouch aller widˀlosung, rechtē, vorderungē un̄ ansprachn̄ gentzlich entzigen habe und enzihe mit disem briefe, ✳ nu und ewenclich alle
gevˀde un̄ argeliste gentzlich vˀmitten un̄ uszgeslossen. und des zuͤ vestem, waren urkùnde, so hab ich, Hanns Ruͦdolff von Wessenberg, min eigen ingesigel offenlich gehencket an disen briefe, ✳ der gebn̄ ist an mentag, des fùnftzehenden tages des hoͤmonatz, nach
der geburt Cristi viertzehenhundert drissig und siben jare.